An daolenn. Iskis eo. Bep tro m'en em gavan dirazi e santan ur pistig o kreskiñ ennon, evel ur  flemmadenn e poull ma c'halon, ur broud o vont da c'hourc'hemenn hag o vleinañ, oc'h hentañ ma dorn, ma bizïed. Gourc'hemennet e vez al livioù din zoken, gourc'hemennet din gant ... penaos lavaret ... ur vouezh em c'hreizon o lakaat ac'hanon da livañ un daolenn n'ouzon ket he ster zoken. Abalamour da betra e talc'han gant ar c'hozh livadur-mañ? Gwelet a ran reun ar barr-livañ o redek war al lien, buanoc'h-buanañ, livioù e-leizh, stummoù o tont war-wel, kenurzh an arlivioù, krommennoù, plegoù, daoublegoù. Ha ma  c'halon o taoulammat ambrouget gant ur morzhol o skeiñ taolioù ingal em fenn, heñvel ouzh mentadur un eurier, tak, tak, un eurier o vrañsigellat, mentadur un eurier, ur momeder ... UR MOMEDER ...!!!